Utenriks

I Sydney i Australia har mer 10 politifolk raidet hjemmet til en australsk mann som skal være en av utviklerne av den digitale valutaen bitcoin, melder The Guardian.

Dette skjer etter at de to magasinene Gizmodo og Wired i går skrev at mannen, Craig Steven Wright (45), er den ukjente hovedmannen bak den digitale valutaen som ble etablert i 2009, og som selv har kalt seg Satoshi Nakamoto.

Nakamoto skal sitte på rundt en million bitcoin, som tilsvarer rundt 3,3 milliarder kroner. I Australia har det vært mye debatt om skattelegging av valutaen.

I mars i fjor mente magasinet Newsweek at de hadde funnet skaperen av bitcoin, dette måtte de etterpå trekke tilbake.